ראש הממשלה בנימין נתניהו אמנם אמר אתמול כי לא יטיל בינתיים סגר כללי, אבל משרד הבריאות הכריז היום (ג') על הנחיות חדשות שנראות דומות מאוד לסגר, תוך קריאה לא לצאת מהבית אם לא חייבים. כן עדכנו במשרד הבריאות כי בישראל נמצאו עד כה 324 חולי קורונה, חמישה מהם במצב קשה. נשיא המדינה ראובן ריבלין פנה היום לאזרחים בקריאה דחופה ואמר: "השבתה אינה שבתון, אסור לנו להפוך ימים אלה לימי נופש. זוהי סכנה של ממש!".

התחבורה הציבורית לא תפעל בערבים ובסופי שבוע

לפי כותרת ההנחיות שהועברו ממשרד הבריאות, אסור ללכת לפארקים, לקניונים ולחוף הים. בפירוט המלא מוזכר כי ניתן לצאת למרחבים הציבוריים רק במסגרת המשפחה או עם בעל חיים.

ההנחיות החדשות:

1. אין לצאת מהבית, למעט במצבים המחייבים זאת (עבודה בהתאם למגבלות הקבועות שיפורטו להלן ובהתאם לתקנות שיפורסמו בנפרד, הצטיידות במזון, תרופות, שירותים רפואיים ושירותים חיוניים אחרים).

2. אין לצאת מהבית לפארקים, לגינות משחקים, לחוף הים, לבריכה, לספריות, למוזיאונים, לשמורות טבע וגנים או למרחבים ציבוריים אחרים, למעט יציאה של ילדים במסגרת המשפחה בלבד או עם בעל חיים (באופן בודד).

3. אין לקיים חוגים כלל, גם לא במספר מינימלי של משתתפים, ובכלל זה חוגי ספורט וחדרי כושר. כלל זה חל גם על חוגים המתקיימים במסגרת ציבורית וגם במסגרות פרטיות. ניתן לצאת לפעילות ספורט לא מאורגנת בקבוצה של עד 5 אנשים, תוך הקפדה על מרחק של שני מטרים.

4. יש לשמור על הקשרים החברתיים באמצעי תקשורת מרחוק, ולהימנע מאירוח של חברים ובני משפחה שאינם מתגוררים בבית.

5. הנחיות לאוכלוסיות בסיכון - קשישים ואנשים עם מחלות כרוניות קשות בכל גיל, מחלות ממושכות של דרכי הנשימה כולל אסתמה, מחלות אוטואימוניות, מחלות לב וכלי דם, סוכרת, מחלות ומצבים הפוגעים במערכת החיסון, חולים במחלות ממאירות ומחלות עם פגיעה במערכת החיסון, יש להקפיד ולהימנע ככל הניתן מלצאת מהבית ומאירוח אנשים בבית, למעט שירותים חיוניים. יש להיעזר בחברים ובני משפחה בהבאת אספקה לבית.

6. צמצום הצורך ליציאת אנשים מהבית בכלים הבאים:

א. עבודה מרחוק, שיחות וידיאו ושיחות ועידה.

ב. על כל מעסיק להקפיד על מרחק של שני מטרים בין עובדים ולוודא כללי היגיינה אישית וסביבתית.

ג. שירותי משלוחים – רק בהגשה על סף הדלת.

ד. יציאה לטיפולי שיניים – מומלץ לדחות את כל הטיפולים ולבצע רק במצבים הכרחיים ובמצבי חירום.

7. גם בעת יציאה מהבית במצבים המחייבים זאת (ראה סעיף 1) – יש לצמצם מגע בין אנשים ולשמור מרחק של 2 מטרים.

8. צריכת שירותי בריאות:

א. מומלץ אם יש בעיה בריאותית לצרוך שירותי רפואה מרחוק ולא להגיע פיזית למרפאה, ככל שהדבר מתאפשר ובהתאם להנחיות הקופה באינטרנט ובתקשורת.

ב. יש לבסס מיד עם תחילת ההסגר את אפיקי התקשורת עם הקופה שבה אתם חברים. יש לבדוק באמצעות האינטרנט או באמצעות בני משפחה מהן הנחיות הקופה במידה ותזדקקו לשירות רפואי (עליכם לוודא שאתם יודעים איך ליצור קשר עם הקופה ולעקוב אחרי הנחיות קופת החולים).

ג. אם אתם מרגישים שאתם מפתחים מחלה, חום, עם או בלי תסמינים נשימתיים, עליכם להיכנס לבידוד בית ומניעת מגע עם בני המשפחה. יש למדוד חום פעמיים ביום. במידה ואתם מודאגים – צרו קשר עם הרופא שלכם או עם מרכז הפניות של הקופה שבה אתם חברים.

ד. במקרה של מחלת חום, החולה יימצא בבידוד עד יומיים לאחר סיום החום. שאר בני המשפחה בבידוד רק במקרה של אבחנה של קורונה.

כללי התנהגות נוספים

• להימנע ממגע פיזי, כולל חיבוקים ולחיצות ידיים

• פתיחת דלתות לא בכף היד

• להמעיט בנגיעה בפנים

• רחיצת ידיים לעיתים קרובות

• אוורור מקסימלי של הבית

• יש לחטא ידיות ודלתות

• להימנע מלנשק מזוזות ותשמישי קדושה אחרים

• להימנע מלעשן סיגריות, סיגריות אלקטרוניות או נרגילות – זו הזדמנות טובה להפסיק לעשן!

• להימנע משימוש בכלי אחד לשם אכילה משותפת או להימנע משיתוף אוכל מפה לפה

• יש להקפיד על תזונה בריאה ופעילות גופנית בעת השהייה בבית (הנחיות נפרדות).

כללי התנהגות מחוץ לבית

1. מתי מותר לצאת:

א. צורך בטיפול רפואי דחוף - חל איסור על חולים עם חום ותסמינים נשימתיים לצאת מהבית, למעט במצבי חירום רפואיים.

ב. עובדים – בהתאם להנחיות הממשלה והתקנות שיפורסמו בנפרד.

ג. יציאה לצורך קניית מצרכים חיוניים אם אין אפשרות לאספקה במשלוח או על ידי בן משפחה (במקרה של קשישים או חולים במחלות כרוניות).

ד. לוויות – לצמצם ככל האפשר למינימום הנדרש ולבני משפחה קרובים בלבד, ולשמור על מרחק של 2 מטרים בין אדם לאדם. להימנע משהייה בחללים סגורים.

ה. ניתן לצאת ל-10 דקות הליכה יחידנית במקומות מבודדים או יציאה לחצר. יש לרדת לבד במעלית או ללא קרבה לאנשים אחרים.

ו. שמירה על ילדים - שתי משפחות יחד באופן קבוע יוכלו לשמור על פעוטות.

2. איך להתנהג בזמן יציאה מהבית

א. יציאה ברכב פרטי – אדם אחד ברכב בלבד או בני משפחה מאותו משק בית, למעט בעת צורך בליווי חיוני כגון פינוי לטיפול רפואי שאינו דחוף.

ב. יש להימנע ככל הניתן משימוש בתחבורה ציבורית.

ג. שמירה על מרחק שני מטרים מכל אדם, בעת הגעה למקום ציבורי שיש בו אנשים.

ד. הקפדה על היגיינת ידיים והיגיינה נשימתית.

3. איך להתנהג בעבודה

א. יש להקפיד על קיום מרחק של שני מטרים לפחות בין העובדים בכל המקומות והמתארים שבהם העובדים נמצאים.

ב. יש למדוד חום טרם היציאה לעבודה. במידה ויש חום או סימני תחלואה נשימתית, אין להגיע לעבודה ויש להקפיד על כללי הבידוד בבית. מומלץ לקיים טבלת רישום של חום (מדידה בבוקר ובערב)

ג. יש לרחוץ ידיים בכניסה וביציאה לעבודה, וכן אחת ל-3 שעות לכל היותר.

ד. יש להשתדל ככל הניתן שלא לגעת באף ובפה, ולרחוץ ידיים לאחר מגע מסוג זה.

ה. יש לפזר טישו / נייר טואלט בזמינות קרובה לכל העובדים.

ו. יש להקפיד על כללי ההתנהגות כפי שהופיעו קודם.

4. החל מיום ראשון 22 במרץ תופסק הפעילות האלקטיבית בבתי החולים הציבוריים.

5. חנויות מסחר שאינן חיוניות כהגדרתן בצו (כגון חנויות מזון, תרופות וטואלטיקה) חייבות להיסגר.

לקריאת ההוראות המלאות בעברית

לקריאת ההוראות המלאות ברוסית

לקריאות ההוראות המלאות בערבית

שעה קלה לאחר פרסום ההנחיות של משרד הבריאות, גורמים במשטרה אמרו כי הם "אוכפים צווים, לא הודעות דוברות". לפי הגורמים, הפרסום של משרד הבריאות הוא "הוראה חוקית שיש להישמע לה. הפרה של הוראה חוקית אינה מהווה הפרה פלילית". הם אומנם ציינו כי "לטובת הבריאות, חשוב להישמע להוראה גם אם לא תיאכף, אבל המשטרה מתייחסת לצווים - לא להוראה. ההודעה האחרונה של משרד הבריאות היא הוראה".

יש לכם מה לספר לנו על הקורונה? מידע שטרם נחשף? סרטונים או תמונות? כתבו למייל האדום

גורם ממשלתי בכיר אמר ל-ynet כי כעת עובדים במשרד הבריאות באמצעות מיטב המשפטנים לתרגם את ההנחיות לצווים שעליהם יחתום כנראה בהקדם מנכ"ל משרד הבריאות – ואז הם ייכנסו לתוקף.

בכל מקרה, מיום חמישי תהיה למשטרה יכולת להטיל קנסות מנהליים, ואפשר יהיה להטיל קנסות על בתי עסק. מדובר בשלוש עבירות פליליות: הפרת צו בידוד – עד חצי שנת מאסר או קנס בסך 5,000 שקלים; אי רישום במשרד הבריאות על חזרה מחו"ל – קנס של 3,000 שקלים; וסירוב לפיזור התקהלות – קנס של 3000 שקלים.

גרוטו: "לא דומה לשום אירוע שחוויתי"

מנכ"ל משרד הבריאות משה בר סימן טוב אמר כי "ההנחיות החדשות נועדו להמשיך למנוע את ההתפשטות של נגיף הקורונה בישראל. אנחנו מבקשים מכם להמעיט ככל הניתן ולא לצאת מהבית, תלכו רק לעבודה אם אתם יכולים ללכת לעבודה ורק לדברים חיוניים אחרים".

בר סימן טוב הוסיף: "תמעיטו במפגשים משפחתיים, תמעיטו בפעילות חברתית ככל הניתן. תשמרו על עצמכם, יכול להיות שבכל מקום שאתם יוצאים אליו יש אדם חולה שעלול להדביק אתכם, יכול להיות שאתם חולים ועלולים להדביק אחרים".

פרופ' איתמר גרוטו, המשנה למנכ"ל משרד הבריאות, אמר כי כל הניתוחים האלקטיביים בבתי החולים יידחו החל מיום ראשון והתחבורה הציבורית תצומצם, אנשים מתבקשים להישאר בבית. ככל שהסגר יהיה יותר חמור, הוא יהיה יותר קצר. לדבריו, השבוע הקרוב הוא הקריטי ביותר ובו נעקוב אחרי מספר הנדבקים החדשים. אם נראה קפיצה כמו באיטליה נפעל בצעדים יותר חמורים".

‏גרוטו אמר עוד כי "זה אחד האירועים הכי קולוסאליים במאה הזאת וגם בהשוואה למאה הקודמת, ויכול להיות שצריך לעשות ריסט לדברים שאנחנו רגילים אליהם ולהתרגל לכך שיהיה פה שינוי התנהגות ארוך וגלובלי. לא ברור איך העולם ייצא מהדבר הזה, זה דומה למלחמת עולם. זה לא דומה לשום אירוע שאני חוויתי ב- 55 שנותיי".

"כל הניתוחים האלקטיביים בבתי החולים יידחו החל מיום ראשון והתחבורה הציבורית תצומצם, אנשים מתבקשים להישאר בבית. ככל שהסגר יהיה יותר חמור, הוא יהיה יותר קצר. השבוע הקרוב הוא הקריטי ביותר ובו נעקוב אחרי מספר הנדבקים החדשים, מניחה שאחרי שבועיים נדע איך מתקדמים הלאה. זה תלוי בהתפתחות התחלואה, אם נראה קפיצה כמו באיטליה נפעל בצעדים יותר חמורים.

ריבלין: "התרחקו מהתקהלויות - סכנה של ממש"

נשיא המדינה ראובן (רובי) ריבלין פנה היום לאזרחים בבקשה בהולה להפסיק לנהוג בהנחיות ההשבתה כימי חופשה ולהקפיד על הנחיות משרד הבריאות.

"אזרחים יקרים, השבתה אינה שבתון! אני מבקש מכם בכל לשון של בקשה, ונשמרתם לנפשותיכם מאוד מאוד!", קרא הנשיא והמשיך: "אני יודע היטב שהשהות בבית הסגור אינה קלה כלל וכלל. אני מבין שהילדים זקוקים למרחבים, ושגם אתם ההורים זקוקים לנשימה. על אף כל אלה - אסור לנו להפוך ימים אלה לימי נופש. אני שומע שחופי ארצנו ומסלולי הטיולים מלאים לעייפה. זוהי סכנה של ממש! אני שב ומבקש מכם, מלאו אחר הנחיות הריחוק, הקפידו להתרחק מהתקהלויות – זוהי סכנה של ממש".